b"\n_START_ARTICLE_\nPiper PA-28\n_START_PARAGRAPH_\nPiper PA-28 er en familie af en-motores stempelmotorfly med plads til op til fire personer fremstillet af den amerikanske flyproducent Piper Aircraft. De f\xc3\xb8rste modeller, PA-28-150 og -160 med tilnavnet Cherokee, fik typecertifikatet i 1960 i USA og produktionen begyndte det f\xc3\xb8lgende \xc3\xa5r._NEWLINE_Den er yderst popul\xc3\xa6r verden over som privatfly og skolefly, ikke mindst p\xc3\xa5 grund af sine stabile flyveegenskaber og lette h\xc3\xa5ndtering. PA-28 har altid st\xc3\xa5et som den st\xc3\xb8rste konkurrent til Cessnas 172'er._NEWLINE_Til trods for dens introduktion for snart 50 \xc3\xa5r siden, laves flyet stadig fabriksnyt i flere varianter.\n_START_SECTION_\nHistorie og udvikling\n_START_PARAGRAPH_\nPA-28 var afl\xc3\xb8ser for Piper PA-22 Tripacer og Colt, som var af gammeldags konstruktion med bl.a. stofkl\xc3\xa6dte vinger. Samtidig var den mindre og lettere end Pipers andet metal-fly, Piper PA-24 Commanche, som ogs\xc3\xa5 var mere avanceret med optr\xc3\xa6kkeligt understel og indstillelig propel. De tre designere, Fred Weick, John Thorp og Karl Bergey havde bygget flyet som billigere alternativ til PA-24, og som modstykke til Cessna 172, som havde fl\xc3\xb8jet f\xc3\xb8rste gang nogle \xc3\xa5r tidligere og n\xc3\xb8d stor succes. Prototypen, en 160-hk udgave, fl\xc3\xb8j f\xc3\xb8rste gang den 14. januar, 1960. Efter godkendelse af de amerikanske luftfartsmyndigheder (FAA) begyndtes levering af de f\xc3\xb8rste modeller til kunderne i 1961.\n_START_SECTION_\nPA-28 Cherokee\n_START_PARAGRAPH_\nDe f\xc3\xb8rste to modeller p\xc3\xa5 markedet var PA-28-150 og PA-28-160 med tilnavnet Cherokee. Efternavnet angiver om der er tale om en 150- eller 160-hestes motor. Allerede i 1962 kom en st\xc3\xb8rre motor med i programmet med PA-28-180 (eller Cherokee 180), som gav en anelse bedre performance, is\xc3\xa6r n\xc3\xa5r alle fire s\xc3\xa6der var fyldt. Cherokee 180 blev i 1973 til Cherokee Challenger, hvilket kun holdt et \xc3\xa5r, og herefter \xc3\xa6ndret til Archer._NEWLINE_I 1967 blev Cherokee 150 og 160 taget ud af produktionen, men en \xc3\xa6ndring af vingeprofilen, lidt l\xc3\xa6ngere krop og et par andre modifikationer gjorde, at Cherokee blev genintroduceret i 1974, nu som PA-28-151, hvor det nye 1-tal betegnede \xc3\xa6ndringerne over den originale model. Navnet blev ogs\xc3\xa5 \xc3\xa6ndret til nu at v\xc3\xa6re Cherokee Warrior. Denne model holdt i fire \xc3\xa5r, hvorefter produktionen skiftede til 160-hestes motoren, nu kaldet PA-28-161 Cherokee Warrior II._NEWLINE_PA-28-140 \xe2\x80\x93 Cherokee 140 \xe2\x80\x93 blev skabt i 1964 prim\xc3\xa6rt som et to-s\xc3\xa6ders tr\xc3\xa6ningsfly, og og havde derfor en lidt kortere krop end de f\xc3\xb8rste modeller. Lidt misvisende har -140-modellen faktisk en 150-hestes motor. I 1971 lavede Piper en ny -140 variant, kaldet PA-28-140 Cruiser 2+2, som nu havde f\xc3\xa5et de to bags\xc3\xa6der igen. Navnet blev senere til PA-28-140 Cruiser, og flyet var i produktion frem til 1977.\n_START_SECTION_\nPA-28-235 Cherokee 235, Charger, Pathfinder og -236 Dakota\n_START_PARAGRAPH_\nPA-28-235 \xe2\x80\x93 Cherokee 235 \xe2\x80\x93 kom p\xc3\xa5 markedet i 1963 og havde, som navnet antyder, en 235-hk motor. Dette var en Lycoming O-540 motor, og det ekstra kraftoverskud, samt en forbedret vinge og st\xc3\xb8rre br\xc3\xa6ndstofkapacitet, gjorde at PA-28 nu kunne konkurrere med f.eks. Cessna 182. I forbindelse med de \xc3\xb8vrige flys identitetskriser i 1973 og 1974, skiftede Cherokee 235 ogs\xc3\xa5 navn til f\xc3\xb8rst Charger, og kort efter til Pathfinder._NEWLINE_Piper stoppede produktionen af Pathfinder i 1977 og byggede i stedet en anden 235-hestes model, baseret p\xc3\xa5 den nye vinge og krop, som Arrow-modellen havde introduceret (se herunder). Den blev kaldt PA-28-236 Dakota. I en kort periode fandtes ogs\xc3\xa5 en turboladet udgave PA-28-201T Turbo Dakota, men salget var skuffende, og den blev snart taget ud igen.\n_START_SECTION_\nPA-28R Arrow\n_START_PARAGRAPH_\nPA-28R-180 Cherokee Arrow er en mere avanceret udgave med optr\xc3\xa6kkeligt understel (R for retractable) og indstillelig propel. Den kom til verden i 1967, og mindede i konfiguration nu meget om PA-24 Commanche, som da ogs\xc3\xa5 udgik af produktion senere i 1972. Cockpittet blev opgraderet \xc3\xa5ret efter, og fik en mere moderne kvadrant til gash\xc3\xa5ndtag, i stedet for de gamle tr\xc3\xa6k-og-skub h\xc3\xa5ndtag. Desuden blev et tredje vindue installeret i hver side af flyet, s\xc3\xa5 man fik bedre udsyn skr\xc3\xa5t bagud og en mere lys kabine. I 1969 blev motoren opgraderet til 200 heste og navnet skiftede til PA-28R-200"